b"\n_START_ARTICLE_\nVitraj\n_START_PARAGRAPH_\nVitraj, tudi vitra\xc5\xbe, je stekleno, ve\xc4\x8dinoma iz ve\xc4\x8d barvnih elementov sestavljeno okno. Med posameznimi obarvanimi steklenimi deli so kovinske pregrade, ki tvorijo oporo strukture. Izdelovanje vitrajev lahko \xc5\xa1tejemo za umetnost in obrt. Kljub temu, da so vitraji stekleni, skoznje ve\xc4\x8dinoma ne moremo gledati; vidna je le obarvana svetloba._NEWLINE_Izraz vitraj se lahko nana\xc5\xa1a obarvano steklo kot material ali delo, nastalo iz njega. V vsej svoji tiso\xc4\x8dletni zgodovini, se je izraz uporabljal skoraj izklju\xc4\x8dno za okna cerkva in drugih pomembnih objektov. \xc4\x8ceprav so to tradicionalno ravne plo\xc5\xa1\xc4\x8de in se uporabljajo kot okna, so stvaritve sodobnih umetnikov tudi tridimenzionalne strukture in skulpture._NEWLINE_Uporaba izraza vitraj se v \xc5\xbeargonu uporablja tudi za doma\xc4\x8da okna iz svinca in stekla in umetni\xc5\xa1ke izdelke ustvarjene iz umetni\xc5\xa1kega stekla povezanega med seboj, kot so znane svetilke Louis Comfort Tiffanyja._NEWLINE_Kot material je vitrajno steklo obarvano z dodajanjem kovinskih soli. Obarvano steklo se oblikuje v vitraj s ko\xc5\xa1\xc4\x8dki stekla, tako da tvori vzorce ali slike, ki jih dr\xc5\xbeijo skupaj najve\xc4\x8dkrat trakovi svinca in mu dajejo trden okvir. Izraz vitraj se uporablja tudi za okna, v katerih so barve nanesene na steklo in nato zape\xc4\x8dene v pe\xc4\x8di._NEWLINE_Vitraj, kot umetnost in obrt, zahteva umetni\xc5\xa1ko spretnost zamisliti si ustrezen in izvedljiv na\xc4\x8drt in rokodelsko spretnosti zbrati pravi kos. Okno se mora tesno prilegati v prostor za katerega je izdelano, mora kljubovati vetru in de\xc5\xbeju in tudi, zlasti pri ve\xc4\x8djih oknih, mora nositi svojo te\xc5\xbeo. Mnoga velika okna so prestala preskus \xc4\x8dasa in ostala nedotaknjena od poznega srednjega veka. V zahodni Evropi predstavljajo pomembno obliko likovne umetnosti. Namen vitrajnega okna je ne dovoliti, da se v stavbo vidi od zunaj ali celo predvsem svetlobo spustiti v prostor, temve\xc4\x8d jo nadzorovati. Prav zato so bili vitraji opisani kot \xc2\xbbosvetljene stenske dekoracije\xc2\xab._NEWLINE_Zasnova okna je lahko abstraktna ali figurativna; lahko vklju\xc4\x8di pripoved, ki izhaja iz Biblije, zgodovine ali literature; lahko predstavlja svetnike ali pokrovitelje ali pa uporablja simbolne motive, zlasti grbe. Okna v stavbi so lahko tudi tematska, na primer: v cerkvi - epizode iz Kristusovega \xc5\xbeivljenja; v stavbi Parlamenta - \xc5\xa1\xc4\x8diti volilnih enot; v kolegijski dvorani - osebnosti, ki predstavljajo znanost in umetnost; ali znotraj doma - floro, favno ali pokrajino.\n_START_SECTION_\nOblikovanje\n_START_PARAGRAPH_\nPrva faza pri izdelavi okna je ali kupiti od arhitekta ali lastnika stavbe, natan\xc4\x8dno predlogo okenske odprtine, da se bo steklo pravilno prilegalo._NEWLINE_Vrsto okna se dolo\xc4\x8di glede na lokacijo, posebno temo ali zahteve naro\xc4\x8dnika. Izdela se majhen vzorec, imenovan Vidimus (iz latin\xc5\xa1\xc4\x8dine 'bomo videli'), ki se ga poka\xc5\xbee naro\xc4\x8dniku. Lahko se izdela tudi pomanj\xc5\xa1an model - maketo. Oblikovalec mora upo\xc5\xa1tevati zasnovo, strukturo okna, naravo in velikost stekla, ki je na voljo in svojo lastno \xc5\xbeeleno tehniko._NEWLINE_Tradicionalno pripovedno okno je sestavljeno iz ko\xc5\xa1\xc4\x8dkov, ki so povezani z zgodbo. Figurativno okno ima lahko vrsto svetnikov ali dostojanstvenikov, v\xc4\x8dasih so vklju\xc4\x8dena svetopisemska besedila ali pregovori in morda imena pokroviteljev ali osebe kateri je spominsko okno namenjeno. V oknu tradicionalnega tipa je obi\xc4\x8dajno prepu\xc5\xa1\xc4\x8deno oblikovalcu da zapolni okoli\xc5\xa1ka obmo\xc4\x8dja z vzorci, cvetli\xc4\x8dni motivi in podobnim._NEWLINE_Za vsako okno je potrebno narisati predlogo v naravni velikosti. Cerkvena okna imajo lahko dve stekli, s preprostim krogovi\xc4\x8djem zgoraj. Velika okna imajo \xc5\xa1tiri ali pet stekel. Vzhodno ali zahodno okno velike katedrale ima lahko sedem stekel v treh stopnjah z dovr\xc5\xa1enim krogovi\xc4\x8djem. V srednjem veku je se je risana predloga izdelala neposredno na povr\xc5\xa1ino pobeljene table, ki je bila nato uporabljena kot vzorec za rezanje, barvanje in monta\xc5\xbeo okna. Risba se je nato razdelila v mozaik, ki je izpolnil predlogo za vsak najmaj\xc5\xa1i kos stekla. Nenatan\xc4\x8dnost bi pokvarila vizualni u\xc4\x8dinek.\n_START_SECTION_\nIzbira in barvanje stekla\n_START_PARAGRAPH_\nVsak kos stekla \xc5\xbeelene barve je potrebno izrezati, da se ujema z delom kalupa. Natan\xc4\x8dno prileganje je zagotovljeno z bru\xc5\xa1enjem robov z orodjem, ki omogo\xc4\x8da izdelavo tako majhnih ko\xc5\xa1\xc4\x8dkov._NEWLINE_Podrobnosti obrazov, las in rok se lahko naslikajo na notranji povr\xc5\xa1ini stekla s posebno stekleno barvo, ki vsebuje fino mlet svinec ali bakrene opilke, steklene okru\xc5\xa1ke, gumo in medij, kot je vino, kis ali (tradicionalno) urin. Umetnost slikanja podrobnosti je postala bolj izpopolnjena in je dosegla vrhunec v za\xc4\x8detku 20. stoletja._NEWLINE_Od leta 1300 dalje so za\xc4\x8deli umetniki uporabljati srebrno steklo, ki so ga izdelali s srebrovim nitratom. Dobili so rumeni u\xc4\x8dinek od blede limone do temno oran\xc5\xbene barve. Tako so navadno pobarvali zunanji del stekla. Ta rumena je \xc5\xa1e posebej koristna za krepitev robov, nadstre\xc5\xa1kov in svetni\xc5\xa1kih sijev in spreminjanja modre v zeleno steklo za zeleno travo._NEWLINE_Okoli leta 1450 je bilo znano steklo Cousin's rose, ki so ga uporabljali za okrepitev odtenkov._NEWLINE_V 16. stoletju so uvedli paleto steklenih odtenkov, ve\xc4\x8dina od njih je bila obarvana z bru\xc5\xa1enimi delci. S tem so oblikovali sklenino. Slikanje na steklo na ta na\xc4\x8din je bilo prvotno uporabljeno za majhne heraldi\xc4\x8dne modele in druge podrobnosti. V 17. stoletju se je slog vitraja razvil in ni bil ve\xc4\x8d odvisen od spretnega rezanja barvnega stekla v del\xc4\x8dke. Prizore so pobarvali na steklene plo\xc5\xa1\xc4\x8de kvadratnega formata, kot da so plo\xc5\xa1\xc4\x8dice. Barve so nato razdelili s svincem kot da so sestavljene iz ko\xc5\xa1\xc4\x8dkov._NEWLINE_Postopek se je uporabljal za okras in pozlato, za okras ene strani vsakega od dveh kosov tankega stekla, ki so ju potem s hrbtom zdru\xc5\xbeili s svincem. To je omogo\xc4\x8dalo uporabo tehnik, kot je zlatenje in  Verre \xc3\xa9glomis\xc3\xa9, da bi dobili u\xc4\x8dinek viden na obeh straneh, vendar ne izpostavljali okra\xc5\xa1ene povr\xc5\xa1ine ozra\xc4\x8dju ali mehanskim po\xc5\xa1kodbam."